Effense verligting vir kraggebruikersKendal-kragstasie (Foto: Eskom) Eskom het Woensdag aangekondig beurtkrag sal van vanaand om 22:00 van fase 4 na fase 3 afgeskaal word. Beurtkrag sal egter steeds tot Vrydag geld, soos Eskom spook om meer opwekkingseenhede tot die stelsel te voeg. “Eskom het reeds die afgelope 24 uur ses opwekkingseenhede tot die stelsel gevoeg en beplan om binnekort nóg drie eenhede wat vir herstelwerk verwyder is, by die stelsel te voeg.” Nietemin is meer as 14 000 MW steeds verlore weens onbeplande onderbrekings. Die kragvoorsiener sê egter dat die beurtkragfase aangepas kan word indien nog eenhede skielik onklaar raak, of eenhede vinniger as beplan herstel word. Eenhede wat onlangs herstel is, sluit in eenhede by Arnot, Kendal, Lethabo, Camden, Matla, Majuba en Arnot. Eskom verwag weer ŉ kleiner aanvraag na krag oor die naweek en is vol vertroue dat hulle nou aan dié vraag sal kan voldoen. “Ons staan tans op 5 787 MW beplande onderbrekings en 14 259 MW onbeplande onderbrekings,” lui ŉ Eskom-verklaring. André de Ruyter, hoof van Eskom, het Woensdag gewaarsku teen bespiegeling en vrese oor ŉ algehele ineenstorting van die netwerk. Dit het nog nooit tevore in Suid-Afrika gebeur nie en Eskom het wel die vermoë om, sou die ergste gebeur, die netwerk weer aan die gang te kry. Die beurtkragstelsel maak vir tot fase 8 voorsiening en daar is dus nog heelwat ruimte vir beweging voordat ŉ algehele ineenstorting enigsins as ŉ moontlikheid beskou kan word. “Natuurlik het ons dringend meer kapasiteit in die netwerk nodig sodat ons ŉ veiligheidsmarge het om voorsiening te maak vir die onvoorspelbaarheid en onbetroubaarheid van die stelsel,” sê De Ruyter.